એ પરણીને આવી ત્યારે ધારા તેર વર્ષની કિશોરી હતી. મુગ્ધાવસ્થામાંથી યુવાવસ્થામાં પ્રવેશવાનો અત્યંત નાજુક તબક્કો ! કૌમાર્યાવસ્થામાંથી સ્ત્રીત્વ પામવાનો પ્રારંભ ! શારીરિક ફેરફારો ને એના કારણે ઊઠતાં આવેગો ! કેટલાય નાજુક નાજુક પ્રશ્નો ! આ એવો તબક્કો હતો કે તેની પાસે એની મા કે મોટી બેન અથવા તો અત્યંત નિકટની સ્ત્રીની ઓથ હોવાનું જરૂરી હતું. પણ અફસોસ કે ધારા સાત વર્ષની હતી ત્યારે જ એને મોટા ભાઈના હાથમાં સોંપી મા મૃત્યુ પામી. પિતાએ તો પહેલા જ વિદાય લીધી હતી. આમ ધારાને જે તબક્કે માની ખોટ સાલતી હતી ત્યારે જ ભૂમિ આ ઘરમાં ભાભી નહિ, પણ ધારાની મા બનીને આવી. ધારાને એણે પુત્રીવત લાડકોડથી સાચવીને સંવારી. એનો ખરો ઉછેર ને ઘડતર ભૂમિના હાથે જ થયો. કૉલેજના અભ્યાસ સાથે જ ડાન્સિંગ, પેઈન્ટિંગ, સ્પોર્ટ્સ, વક્તૃત્વ જેવી ઈતર પ્રવૃત્તિમાં રસ લેતી કરી તો ગૃહકાર્ય, રસોઈ, બજારની ખરીદી, બેંકનું કામકાજ… શું નહોતું ફાવતું ધારાને ? સરળ ને હસમુખો સ્વભાવ, શાલિનતા ને સંસ્કારિતા…. સાસરીમાં ધારાનાં વખાણ ન થાય તો જ આશ્ચર્ય !